Kreu i FMN-së Stros-Kan ndalohet nën akuzat për sulm seksual
Stros-Kan akuzohet për akte të padëshirueshme seksuale ndaj një punonjëse të personelit të pastrimit në hotelin Sofitel në Nju Jork
Fondi Monetar Ndërkombëtar tha se vazhdon të jetë në funksionim të plotë megjithë arrestimin e kreut të tij Dominik Stros Kan. Po sot, policia e Nju Jorkut njoftoi se ndaj kreut të FMN-së janë ngritur akuza për sulm seksual, përpjekje përdhunimi dhe mbajtje peng, pas ankesës së një shërbyeseje hoteli. Sipas agjencisë së lajmeve Rojter, një avokat i të pandehurit tha se klienti i tij do të deklarohet i pafajshëm ndaj akuzave. Policia thotë se zoti Stros-Kan, shtetas francez pa imunitet diplomatik, u ndalua dje pasdite në avionin me të cilin do të udhëtonte për në Paris brenda pak minutash. Ndërkohë, parizianët reaguan sot me habi dhe tronditje ndaj lajmit për ndalimin e drejtorit menaxhues të FMN-së nën dyshime për sulm seksual, duke thënë se shanset e zotit Stros-Kahn për presidencën e Francës janë tashmë të rrezikuara. Disa thanë se duhet pritur për dëgjuar dëshmitë rreth ngjarjes: Të tjerë u shprehën se skandali mund t’ia dëmtojë përgjithmonë shpresat politike zotit Stros-Kan. . Edhe pse zoti Stros-Kan nuk ka shpallur kandidaturë për zgjedhjet presidenciale të vitit 2012, ai pritej ta bënte këtë gjatë muajve të ardhshëm dhe shumë anketa të opinionit i jepnin atij epërsi. Socialisti 62-vjeçar, i cili ka qenë ministër i financave në fund të viteve ’90, u vendos në Uashington më 2007 për të drejtuar Fondin Monetar Ndërkombëtar, në kohën kur ekonomia globale u godit nga kriza më e rëndë që nga Lufta e Dytë Botërore.